Man tronk toe na moord op ma, dogterShane Boucher Shane Steve Boucher (38) is tot effektief 25 jaar tronkstraf gevonnis vir die moord op ŉ bejaarde ma en haar dogter. Boucher het in die hooggeregshof in Pietermaritzburg skuldig gepleit op die moord op Rita Westpfahl (77) en haar dogter Carol Westpfahl (58). Hy het ook op ’n aanklag van diefstal skuld beken. Die ma en dogter is in Mei in hul huis in Oribi aangeval en vermoor. Die hof het gehoor dat Boucher die vroue al die afgelope 15 jaar ken en naby hulle gewoon het. “Hy het op die dag van die voorval bier gedrink by sy huis in Thornville voor hy na die Oribi-omgewing is om by ŉ vriend te gaan kuier waarna hy Durban toe sou gaan,” het Natasha Ramkisson-Kara, woordvoerder van die Nasionale Vervolgingsgesag (NVG), gesê. Sy vriend was nie tuis nie en hy het by die ma en dogter se huis gestop. “Hy en Rita het glo saam gedrink en sy het hom na bewering gevra om oor te slaap aangesien hy te veel gedrink het om verder te reis.” Boucher het in sy pleitverduideliking aangevoer dat daar die aand beurtkrag was en dat hy in die middel van die nag kombuis toe is om water te drink. “Hy het ŉ teenwoordigheid agter hom gevoel en sonder om te kyk wie dit was, het hy ŉ mes uitgepluk en Rita twee keer in die nek gesteek.” Rita en Carol Westpfahl (Foto’s: Facebook) Boucher het na die voorval probeer vlug, maar terwyl hy sy sak gekry het, het hy in Carol vasgeloop. “Hy was bang dat sy hom sou kon identifiseer; so toe besluit hy om haar ook te vermoor.” Hy het hierna in Rita se motor gevlug en na Durban gery waar hy op ŉ strand gebly het tot hy in Bluff in hegtenis geneem is. Hy het in ŉ kafee ingegaan om brood te koop toe ŉ polisiebeampte hom herken het. Adv. Candy Kander, die staatsaanklaer, het ŉ slagofferimpakverslag van Rita se ander dogter in die hof voorgehou. Dié dogter het gesê sy kan nie herstel van die verlies van haar ma en suster nie en veral nie aan die hand van iemand wat hulle goed geken het nie. Sy het gesê haar ma en suster was gawe omgeemense en dat sy hulle baie mis. Boucher is tot 15 jaar tronkstraf gevonnis vir die moord op Rita, 25 jaar tronkstraf vir die moord op Carol en vyf jaar tronkstraf op aanklag van diefstal. Die vonnisse sal gelyklopend uitgedien word. Die regter het in vonnisoplegging in ag geneem dat Boucher ’n eerste oortreder was met geen vorige of hangende veroordelings nie. Hy was ook berouvol en het sy samewerking aan die owerhede gegee toe hy in hegtenis geneem is.